Man in Pta-park langs meisie doodgeskietParamedici op die toneel. Foto: Best Care Die Pretoria-polisie en ŉ private veiligheidsmaatskappy het ŉ soektog van stapel gestuur na verdagtes wat ŉ inwoner Saterdag in ŉ gewilde park koelbloedig langs sy meisie doodgeskiet het. Maroela Media het verneem die 39-jarige man was saam met sy meisie in die Rietondale-park in Pretoria se Moot-gebied toe ŉ man in ŉ blou oorpak met geel strepe die twee genader het. Hy het na bewering ŉ vuurwapen in ŉ pak skyfies versteek, dit uitgepluk en die slagoffer verskeie kere in die gesig geskiet voordat hy en ŉ makker in ŉ silwer Volvo van die toneel gevlug het sonder om iets te vat. Arthur Crewe, woordvoerder van Hi-Risk Unit, het Saterdag aan Maroela Media bevestig die eenheid se veiligheidsbeamptes is omstreeks 10:00 na die toneel ontbied. “ŉ Man is met verskeie koeëlwonde in die park aangetref en paramedici is ontbied. ŉ Ooggetuie het twee verdagtes gewaar en ons het ŉ soektog na hulle van stapel gestuur,” het Crewe gesê. Xander Loubser, woordvoerder en paramedikus van Best Care-ambulansdienste, het die slagoffer op die toneel dood verklaar. Kapt. Daniel Mavimbela, polisiewoordvoerder, het aan Maroela Media bevestig die polisie ondersoek ŉ saak van moord. “Niemand is nog in verband met die voorval in hegtenis geneem nie en die voorval word ondersoek. Enigiemand met inligting wat die polisie in hul ondersoek kan bystaan, word versoek om Stop Misdaad by 0860 010 111 te bel,” het hy gesê. Die oorledene se naam kan nog nie bekend gemaak word nie. Die man is na bewering ŉ Nigeriër wat in Pretoria-Noord woonagtig is.